כל אחד מהאירועים במסגרת הסדרה החדשה יונגש בשפת הסימנים ויערך במתכונת של שירה בציבור בהובלת הרכב מוזיקלי המשלב אמנים עם וללא צרכים מיוחדים שהוקם במיוחד לטובת כך.
מדי אירוע ישולבו הרכבים מקומיים נוספים, זאת לצד מרחב יצירה ואמנות שיפעל באופן פתוח לכולם ויתחשב בצרכיו של כל אדם, בו יוכלו המשתתפים ליצור ולצייר באופן חופשי בליווי אמנים מקומיים.
במיוחד עבור כך נוצר שיתוף פעולה עם אגודת אמני אשדוד, אשר ייקחו חלק פעיל בסדרת האירועים, כשהרעיון הוא שאנשים ירגישו חופשי להגיב למוזיקה באמצעות יצירה. במרחב האירוע יוצעו לאורחים מגוון חומרי אמנות לבחירה.
על הניהול האמנותי והובלת ההרכב המוזיקלי אמון המוזיקאי והיוצר רונן הרוניאן, אליו מצטרפים אמנים מוכשרים בני העיר אשדוד גם הם: הנחיה ושירה - עמק עמרמי ואיל פרץ, קלידים - סער בוכבינדר, קלידים, גיטרות - יהונתן עזר.
"הצוות המוביל את השירה מאפשר במה פתוחה לכל באי המפגש ויוצר סביבה מזמינה גם למי שאינו רגיל לשיר וליצור אמנות" מסבירה נעמה ארבל, אוצרת ומנהלת התוכן בבית אריה קלנג, בית האמנים, ומוסיפה: "כך מתאפשר שילוב בין חוויה של יצירה יחד לבין קבלת האחר".
"בית אריה קלנג המהווה בית לאמנות ולתרבות המקומית באשדוד" – היא מוסיפה, "יוזם ומעודד שיתופי פעולה עם מוסדות קהילתיים, על מנת לחבר בין התרבות המקומית למסגרות חברתיות קהילתיות ולסצנת האמנות המקומית".
נורית טופז: "במהלך כ-60 דקות ניכנס יחד לעולם בו כולנו שווים באמת, יחד נעלה את המודעות לשוויון הזדמנויות ושיתופם של אנשים עם צרכים מיוחדים במרחב הציבורי כאשר האמנות והשירה הן אלו שמחברות בינינו".